**VEDLEGG 1**

**Intervjuguide**

Fokusgruppeintervjuet skal gjennomføres i forbindelse med min bacheloroppgave ***«I hvilken grad påvirker økt fokus på mersalg og særskilte helsetjenester farmasøytens hverdag?»*** Hensikten med intervjuet er å få innspill og tanker fra farmasøyter rundt dette temaet. Farmasøytene som deltar er valgt ut med bakgrunn i at dere har jobbet/jobber for ulike apotekkjeder, og av den grunn har ulik erfaring med mersalg/helsetjenester i apotek.

Vi skal forsøke å få til samtale i en uformell form, med mulighet for at dere kan komme med egne tema og innspill. Ved å dele erfaringer og forholde seg til hverandres meninger kan man få frem mer informasjon enn ved å intervjue ett og ett gruppemedlem.

Faktorer som kommer opp under dette intervjuet vil være med på å danne grunnlag for kommende spørreundersøkelse om temaet.

Ved samtykke fra dere vil mobiltelefon/lydopptak benyttes, og det kan i tillegg være ønskelig å ta notater under samtalen. Opptaket lagres på min telefon. Lydfilen vil bli slettet etter transkribering og senest 1 uke etter opptak. Vi blir enige om at en fra gruppen vil være vitne til at lydfilen slettes.

Det er frivillig å være med og dere har mulighet til å trekke dere når som helst underveis, uten å måtte begrunne dette nærmere. Opplysningene vil bli behandlet konfidensielt, og ingen enkeltpersoner vil kunne gjenkjennes i den ferdige oppgaven. I bacheloroppgaven blir alle personopplysninger anonymisert.

Spør gjerne hvis noe er uklart!

Tidsramme: Høyst 1 time

Start opptak

**Spørsmål som ønskes belyst og diskutert i løpet av samtalen :**

**Tema mersalg:**

- Definer hva dere legger i begrepet mersalg, og prøv å gjengi deres umiddelbare tanker rundt dette

- Beskriv hvordan økt fokus på mersalg påvirker deres hverdag i apoteket.

* I forhold til den tiden dere bruker på mersalg, hvordan påvirker dette arbeidsdagen?
* Hvilke tanker har dere om denne utviklingen av mersalg i apotek?

- I hvilken grad føles det naturlig og riktig å tilby kunden et mersalg?

* I hvilken grad føles mersalg etisk riktig?
* Hvorfor føles det naturlig/ikke naturlig å tilby et mersalg?
* Har dere opplevd kundesituasjoner hvor mersalg ikke har vært naturlig? Blir da mersalget gjennomført, hvorfor?

**Tema helsetjenester:**

**(Helsetjenester som inngår i oppgaven: Føflekkskanning, hudpleiesalong, blodsukkermåling, blodtrykksmåling, tarmkrefttest, klamydiatest, kolesterolmåling)**

**-** Helsetjenester som blir tilbudt i apotek har økt kraftig de senere år; hva er dine umiddelbare tanker rundt dette?

- Hvilke av helsetjenestene som ble nevnt innledningsvis har dere erfaring med?

* Hva synes dere om at apoteket tilbyr denne tjenesten/disse tjenestene?
* Hvilke tjenester synes dere passer godt å tilby i apotek? Hvilke tjenester synes dere ikke passer å tilby i apotek? Hva er det med disse tjenestene som gjør at det naturlig/ikke naturlig forekommer i apotek?
* Hvilke tilbakemeldinger får dere fra kundene når det gjelder disse tjenestene?

- I hvilken grad føler dere at salg av helsetjenester i apotek påvirker arbeidsdagen deres?

* I forhold til den tiden dere bruker på helsetjenester; hvordan påvirker det arbeidsdagen?
* Hvilke tanker har dere om denne utviklingen?

- I hvilken grad vil dere si at dere er komfortable med å selge helsetjenester i apotek?

* Hvilke tanker har dere om opplæringen av ansatte for å dekke kundens behov?

**Generelt:**

- Som farmasøyt i apotek har dere mange ulike arbeidsoppgaver i løpet av en arbeidsdag. Hvilke positive sider ved yrket deres vil dere spesielt trekke frem?

* Hva kunne dere eventuelt tenke dere å forandre på?

- I hvilken grad føler dere at dere får brukt kunnskapen deres riktig og rikelig i løpet av en arbeidsdag?

**Oppsummering**

Etter intervjuet vil det bli en rask oppsummering av samtalen, og en gjennomgang på om jeg har forstått deltagerne riktig. Eventuelt kan det være at noen har noe de har lyst til å legge til?